Man brand dood ná hy vrou met byl aanvalArgieffoto ŉ 52-jarige man van Noordwes is dood nadat hy sy vriendin met ŉ byl aangeval het en toe sy huis met homself daarin aan die brand gesteek het. Sers. Kelebogile Moleko, polisiewoordvoerder, het gesê die man het sy 54-jarige vriendin Maandag met ŉ byl in Atamelang aangerand. Die vrou het daarin geslaag om deur ŉ venster te ontsnap en hulp te soek. Die man het sy huisie daarna aan die brand gesteek terwyl hy steeds in die huis was. Volgens Moleko was die man dood en die huis heeltemal vernietig toe die polisie op die toneel opgedaag het. Dit is in hierdie stadium onduidelik of ŉ vlambare vloeistof gebruik is om die huis mee aan die brand te steek. Die vrou is na ŉ hospitaal gehaas en is in ŉ kritieke toestand. ŉ Saak van poging tot moord en brandstigting word ondersoek. ŉ Geregtelike doodsondersoek sal ook gedoen word.